शेयर ब्रोकर का अपहरण कर 21 लाख रुपए फिरौती लेने के मामले में पुलिस के हाथ खाली
गैंगस्टरआनंदपाल के नाम पर शेयर ब्रोकर को धमकाकर 21 लाख रुपए फिरौती वसूलने के मामले में पुलिस को कोई सुराग नहीं मिल पाया है।
मंगलवार की रात को व्यास कॉलोनी निवासी शेयर ब्रोकर विजय सोलंकी का अपहरण कर उससे 21 लाख रुपए की फिरौती वसूली गई थी। सोलंकी ने पुलिस को बताया था कि पांच लोगों ने पिस्तौल दिखाकर उसका अपहरण किया और गैंगस्टर आनंदपालसिंह के नाम पर 21 लाख रुपए की वसूली की। पुलिस को इस मामले में गुरुवार देर रात तक वारदात को अंजाम देने वालों का पता नहीं चल पाया है। पूरे मामले की तहकीकात एएसपी सिटी नाजिम अली के नेतृत्व में की जा रही है।
पुलिस ने अलग-अलग टीमों का गठन किया है। मामले से जुड़े शेयर ब्रोकर के परिजन और साथियों से पूछताछ की गई है। सीसी टीवी फुटेज खंगाले जा रहे हैं। वसूली की वारदात से आनंदपाल का नाम जुड़ने के कारण पुलिस के उच्च अधिकारी भी मॉनिटरिंग कर रहे हैं। आईजी बिपिन कुमार पाण्डेय और एसपी डॉ. अमनदीपसिंह कपूर भी सदर थाने पहुंचे और अब तक स्थिति पर चर्चा कर दिशा-निर्देश दिए। गौरतलब है कि शेयर ब्रोकर सोलंकी ने मंगलवार की रात को पुलिस को इत्तला दी कि वह सायंकाल म्यूजियम ग्राउंड घूमने गया था। करीब 7.45 बजे वहां से वापस घर जाने के लिए अपनी स्कार्पिओ गाड़ी में बैठने लगा तो पांच हथियारबंद लोगों ने उसका अपहरण कर लिया और आनंदपाल के नाम पर धमकी देकर 21 लाख रुपए की फिरौती ली।
^पुलिस वारदात के प्रत्येक एंगल पर जांच कर रही है। परिवादी की रिपोर्ट के अनुसार घटनास्थल तस्दीक किया गया है। अन्य पहलुओं पर भी जांच की जा रही है। अभी कुछ भी कहना जल्दबाजी होगी। -डॉ. अमनदीपसिंह कपूर, एसपी
hin_Deva hin_Deva hin_Deva hin_Deva hin_Deva